CELEX: 32012R1113
Language: sk
Date: 2012-11-23 00:00:00
Title: Vykonávacie nariadenie Komisie (EÚ) č. 1113/2012 z  23. novembra 2012 , ktorým sa mení a dopĺňa nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

29.11.2012   
            
            
               SK
            
            
               Úradný vestník Európskej únie
            
            
               L 329/11
            
         VYKONÁVACIE NARIADENIE KOMISIE (EÚ) č. 1113/2012
   z 23. novembra 2012,
   ktorým sa mení a dopĺňa nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               V záujme právnej istoty je potrebné objasniť rozsah pôsobnosti kombinovanej nomenklatúry ustanovenej v prílohe I k nariadeniu (EHS) č. 2658/87, pokiaľ ide o podpoložku 2710 20 Ropné oleje a oleje získané z bitúmenových nerastov (iné ako surové) a prípravky inde nešpecifikované ani nezahrnuté, obsahujúce v hmotnosti 70 % alebo viac ropných olejov alebo olejov získaných z bitúmenových nerastov, ak sú tieto oleje základnými zložkami týchto prípravkov, obsahujúce bionaftu, iné ako odpadové oleje.
            
         
               (2)
            
            
               Podľa poznámky 5 k podpoložkám kapitoly 27 pojem „bionafta“ znamená monoalkylestery mastných kyselín (FAMAE) druhu používaného ako palivo získané zo živočíšnych alebo rastlinných tukov alebo olejov, tiež použitých.
            
         
               (3)
            
            
               Aby bolo možné zatriediť výrobky do podpoložky 2710 20, je nutné zadefinovať hodnotu minimálneho obsahu bionafty ustanovenej v tejto podpoložke.
            
         
               (4)
            
            
               Preto je vhodné doplniť do doplnkovej poznámky 2 ku kapitole 27 kombinovanej nomenklatúry nový odsek, v ktorom sa stanoví hodnota minimálneho obsahu bionafty na 0,5 % objemu (stanovenej podľa metódy EN 14078).
            
         
               (5)
            
            
               Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť.
            
         
               (6)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   V druhej časti doplnkových poznámok ku kapitole 27 triedy V kombinovanej nomenklatúry ustanovenej v prílohe I k nariadeniu (EHS) č. 2658/87 sa medzi vetu „Takéto výrobky patria do podpoložiek 2710 19 71 až 2710 19 99 alebo 2710 20 90“ a doplnkovú poznámku 3 vkladá toto písmeno g):
   
               „g)
            
            
               ‚obsahujúce bionaftu‘ znamená, že výrobky podpoložky 2710 20 majú minimálny obsah bionafty, t. j. monoalkylesterov mastných kyselín (FAMAE) druhu používaného ako palivo, 0,5 % objemu (stanovený podľa metódy EN 14078).“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. novembra 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.